- MATIE
- <
- 11
- >

11
1 Eke sica Jesu dad ów ↄm e sodad amua ok in jam ɛsɛl lɛw yony a bake ow uwr a, lʼigb yogŋ, nʼim eke li ki yɛgm agŋ low ke li dád Nyam ecʼodad wus ab af e sɛb ab ɛm.
Jan mij ok nuŋ ɛs lele Jesu ab
Luk 7.18-35
2 Jan mij ok nuŋ ɛs ekʼanŋ sobel ɛm a, iri wɛl dad Krist ecʼów eke am kok. Lʼɛrm in e jam ɛsɛl ab ɛm e bɛb Jesu ogŋ 3 eke -li kʼibrm ow -lʼɛsɛ: «Kↄ ŋ, Mesi a eke in kʼow ab ana, oglog ɛgŋ ɛjeci ɛl kʼeku ee?» 4 Jesu dad ɛl ninɛ: «Ìmn dadr Jan low yecʼa ekʼam irir ke am ɛkan a: 5 ány eflu am ɛkn es, akr kpɛcɛ ɛsɛl am an es, kokobe ɛsɛl yɛji am ewl, ↄru ablu yɛji am iri ów, agŋ ekʼuw a yɛji am igb ɛtŋ wɛl am ↄb Amani Mamn a e kokoba ok ↄgbↄru. †Bɛ̀bmn Esayi 35.5-6; 61.1. 6 Ehe él ɛgŋ a eke kʼow irmnm in ecʼↄmn eke nʼↄny ɛm ɛm a eci.» †in ecʼↄmn eke nʼↄny ɛm ɛm a eci:odad na Grɛk ɛm a, wɛl ↄtu ekʼitŋn ɛjecʼɛm dad ɛsɛ in ecʼↄmn eke nʼↄny ɛm sosiɛm a eci.
7 Kpɛkŋ eke Jan eci jam ɛsɛl a im a, Jesu oc Jan e lís e low am ibrm dedeku a ɛsɛ: «Kↄ loj yogŋ bla imn eke kʼɛkan ee? Kↄ ɛgŋ ekʼanŋ ɛsɛ anany eke lɛf am ↄny mumu af ee? Njaŋ! 8 Ca eke ow elm ɛbɛn a, ke bla im ɛkan ee? Ɛgŋ eke sus mob sɛnyn ee? Njaŋ, agŋ eke bi sus mob sɛnyn sɛnyn a, ɛ́b ebu e gbugŋ -li bʼanŋ. 9 Ɛtŋ ca bla tasi im ɛkan ee? Kↄ kokoba ↄb ɛs nyam ee? Ɛɛ, mʼam dad ↄny ekʼɛgŋ a ekʼɛkan a agb akm kokoba ↄb ɛs; 10 aŋke Nyam Lɛl ɛm a, Nyam dad Jan e lís e low ninɛ: Kin, mʼam ↄŋ ɛm ecʼɛrm ɛs ikŋʼŋ anym kók ŋ ecʼejagb a.†Malaki 3.1. 11 Low nawrɛ mʼam dad ↄny: agŋ a eke wɛl ew ab ɛm a, ɛgŋ kaka anm agbm akam Jan mij ok nuŋ ɛs; gbɛkↄ Afr e gbreŋgbi usu a ecʼagŋ a ekʼanŋ a e likekli a agb akm Jan. 12 Lɛgŋ a ɛtŋ eke Jan am ↄb Amani a toŋ ke kʼit yɛfɛnyna a, Afr e gbreŋgbi usu a e low am ɛy lɛc, †Afr e gbreŋgbi usu a e low am ɛy lɛcodad na Grɛk ɛm a, wɛl ↄtu ekʼitŋn ɛjecʼɛm dad ɛsɛ Afr e gbreŋgbi usu a am ɛkn gbre. ɛtŋ ów gaŋgaŋ ɛsɛl a am ↄl ekʼoc lɛc ɛm. 13 Toŋ kʼigŋ Jan e lɛgŋ ɛm a, kokoba ↄb ɛsɛl a fɛŋ lele Mois ecʼol ab ab ↄb gbreŋgbi usu a ecʼamani. 14 Ɛtŋ ekʼerurir ekʼubrʼm nawrɛ, ke Jan anake el Eli a eke kʼɛwl ow a. †Jwifɛl am eku kokoba ↄb ɛs nyam ɛsɛ Eli af eke kʼow gbuŋ ke Mesi a ów (Luk 1.17). Eke Jan kok ow e low a, ów fɛŋ iy nɛny eke Jesu el Mesi a. Malaki 3.23; Matie 17.11-12. 15 Ekʼↄnyn ↄru eke kʼirir, kʼírir sɛnyn sɛnyn.
16 Kↄ bwo ecʼɛgŋ mʼↄtu eke mi kʼoc mi bɛbmn yɛfɛnyna ecʼagŋ ab ab ee? -Lʼot etuey ekʼanŋ an ↄl usu es, ke bɛb am dad ɛjeci lebl gege ɛm ɛsɛ: 17 “Sʼafl kete ɛj ub eci sʼok ↄny, ɛtŋ ɛgŋmn eke kʼubr ɛj! Sʼɛgŋ sↄrŋ ɛj sʼok ↄny ɛtŋ ɛgŋmn okmn sabu ɛrmni ikŋmn ↄŋn!” 18 Kin, Jan ekʼow a, li bʼɛnŋ nɛny, lʼɛ́gŋm mar, ɛtŋ agŋ bi dad ekʼowʼn ↄny abŋ ŋuŋ. 19 Sica ɛgŋ ecʼIy ekʼow a, li bʼij ob, li bʼɛgŋ mar, ɛtŋ agŋ bi dad ekʼɛgŋ ikŋ na in el ob iju, mar ɛgŋu, wus labm eb ɛsɛl lele sikpl ɛsɛl ab e lawl. Gbɛkↄ Nyam eci sɛwr a bʼulm es in ecʼów a ecʼↄkm ok ɛm.»
Sɛb ekʼerurm eke kʼub Jesu nawrɛ
Luk 10.13-15
20 Ɛmɛny Jesu am ɛnym sɛb a eke wɛl ɛm li kok in e sakrowa ɛgbɛl nↄnↄ a abr, aŋke ɛb eyŋ a itŋnm ɛrm ɛm. Li dad ninɛ: 21 «Korasin ecʼagŋ, gbre él ↄny eci! Bɛtsayida ecʼagŋ, gbre él ↄny eci! Aŋke sakrowa a eke wɛl kok ↄny ogŋ a, blel ow el Tir lele Sidↄn ab wɛl kok ana, ke blel -lʼɛw sↄrŋ e sos, -li kpakp milakŋ, -lʼok fandi, ɛrm ɛm itŋn eci. †Tir lele Sidↄn ab ab Fenisi ecʼɛb yony eke wɛl uw any low ŋuŋ kok owi ɛm. Esayi 23.1-18; Ezekiɛl 26; Joɛl 4.4-8; Amↄs 1.9-10. fandi: ɛ̀kn Jeremi 6.26; Jonas 3.5-8. 22 Na sosiɛm mʼam dad ↄny jɛj ok e lɛgŋ a, Tir lele Sidↄn ab e low ŋuŋ eke Nyam ki kok a bʼow ↄdŋ akm ↄny ecʼa. 23 Ɛtŋ ŋ Kapɛrnayum, am tutr eke any ij ɛm bʼow agb toŋ bake ím titm afr ee? Njaŋ, bʼow is es toŋ bake igŋ ↄŋnes baŋn;†ↄŋnes baŋn:Esayi 14.13-15. Jesu am oc Kapɛrnayum bɛbmn Babilↄn ab; Babilↄn el ɛb eke sikpl fɛŋ e kok owi iy ɛm gbↄŋ. Ɛ̀kn Es Ɛkn 17.5. aŋke sakrowa a eke wɛl kok ŋ ogŋ a, blel Sodↄm†Sodↄm:ɛ̀kn Nuŋ Ɔb 19.24-28. ana, ke ɛb ikŋ na ánŋ yɛfɛnyna yɛji. 24 Na sosiɛm mʼam dadʼŋ, jɛj ok e lɛgŋ a, Sodↄm e low ŋuŋ eke wɛl ki kok a bʼow ↄdŋ tɛl akm ŋ ecʼa.»
Òwr ɛm ogŋ ebr ɛrm es ɛy
Luk 10.21-22
25 Lɛgŋ ab ɛm a, Jesu dad ninɛ: «Ɛm Ɛs, ŋ ekʼel afr lele wus ab ecʼƐs Kↄtↄkↄ a, mʼam ɛluʼŋ bia, ów a ekʼot lↄl es, ɛsɛwru lele nuŋ ɛm ↄny ɛsɛl ab ecʼany af, ke yɛgm etuey uw any a eci. 26 Ɛɛ! Ɛm Ɛs erur eke ow kʼel ɛbɛn.
27 Ɛm Ɛs ocr in sosi nimum ɛlulʼm abu ɛm. Ɛgŋ kaka uwm Iy ab any eke ow elm Ɛs sↄny coco cɛ, ɛtŋ ɛgŋ kaka uwm Ɛs any eke ow elm Iy a sↄny coco lele agŋ a eke Iy a erur eke kʼɛlu ↄkm yɛgm ab ab.
28 Ɔny fɛŋ ekʼɛrɛkp am leg leg ↄny a òwr ɛm ogŋ, mʼow mʼↄŋ ↄny ɛrm es ɛy. 29 Ɛ̀gŋn ɛm e low ɛbr, ke yɛ́br mi yɛgm ↄny low aŋke mʼel ɛrm frↄrↄ, ɛrm nini ɛs; ow ɛm bʼow ɛŋan ↄny obi ecʼɛrm es ɛy. 30 Ɛm e low a eke mʼow mʼↄŋ ↄny a ecʼↄsu a, ɛw fuɛfuɛ, ɛtŋ ɛrɛkp eke mʼow mʼↄŋ ↄny a ɛwm leg leg.»

- MATIE
- <
- 11
- >

†11:5 Bɛ̀bmn Esayi 35.5-6; 61.1.

†11:6 in ecʼↄmn eke nʼↄny ɛm ɛm a eci:odad na Grɛk ɛm a, wɛl ↄtu ekʼitŋn ɛjecʼɛm dad ɛsɛ in ecʼↄmn eke nʼↄny ɛm sosiɛm a eci.

†11:10 Malaki 3.1.

†11:12 Afr e gbreŋgbi usu a e low am ɛy lɛc odad na Grɛk ɛm a, wɛl ↄtu ekʼitŋn ɛjecʼɛm dad ɛsɛ Afr e gbreŋgbi usu a am ɛkn gbre.

†11:14 Jwifɛl am eku kokoba ↄb ɛs nyam ɛsɛ Eli af eke kʼow gbuŋ ke Mesi a ów (Luk 1.17). Eke Jan kok ow e low a, ów fɛŋ iy nɛny eke Jesu el Mesi a. Malaki 3.23; Matie 17.11-12.

†11:21 Tir lele Sidↄn ab ab Fenisi ecʼɛb yony eke wɛl uw any low ŋuŋ kok owi ɛm. Esayi 23.1-18; Ezekiɛl 26; Joɛl 4.4-8; Amↄs 1.9-10. fandi: ɛ̀kn Jeremi 6.26; Jonas 3.5-8.

†11:23 ↄŋnes baŋn:Esayi 14.13-15. Jesu am oc Kapɛrnayum bɛbmn Babilↄn ab; Babilↄn el ɛb eke sikpl fɛŋ e kok owi iy ɛm gbↄŋ. Ɛ̀kn Es Ɛkn 17.5.

†11:23 Sodↄm:ɛ̀kn Nuŋ Ɔb 19.24-28.

© 1998 WBT