- MATIE
- <
- 3
- >

3
Jan mij ok nuŋ ɛs e Nyam odad eke dad
Mark 1.1-8; Luk 3.1-18; Jan 1.19-28
1 Lɛgŋ ab ɛm a, Jan mij ok nuŋ ɛs ɛy ↄkm Jude eci loj †Jude eci loj:wus ekʼagŋ nↄnↄ irm af. a ɛtŋ am dad Nyam odad ɛsɛ: 2 «Ìtŋnin ɛrm ɛm aŋke Afr ecʼes ɛw a ow titm.» 3 Jan el ɛgŋ a eke kokoba ↄb ɛs Esayi dad in e ecʼodad, ow a eke nʼam dad lʼɛsɛ: Ɛgŋ nyam anŋ loj am ɛlu lebl dad ɛsɛ: «Kòkr Ɛs Kↄtↄkↄ ecʼejagb a, kòkr in e sebr a ínym nyim nyim!»†Esayi 40.3.
4 Jan sus mob eke wɛl kok gbaŋkↄ kedebnam e suw ɛm ɛtŋ lʼɛgŋ ndey lɛl e meb er ɛm; †Ɛ̀kn 2 Ɛ́b Ebu 1.8. li bʼij tɛtɛ gbaŋgban lele mow mun ab. 5 Jerusalɛm ecʼagŋ, Jude wus af ecʼagŋ fɛŋ, lele mij ewl mij Jurdɛn wus ab af ecʼagŋ a am ow Jan ogŋ. 6 -Nʼam ɛgŋ ɛl e sikpl a -lʼeb agŋ fɛŋ ecʼany af, ɛtŋ Jan am ok ɛl mij nuŋ Jurdɛn erŋ.
7 Eke Jan am ɛkn eke Farisiɛl nↄnↄ lele Sadusiɛl ab am ow in ogŋ mij ok nuŋ ecʼa, li dad wɛl ninɛ: «Ɔny morŋn amua! Kↄ bwo dad ↄny eke, ekʼokr mij nuŋ ke ↄtur eke kʼŋgbroŋn Nyam ecʼɛrm bebl ekʼam ow ab ɛm ee? 8 Sica yɛ̀gmn ↄny ecʼes an ab ɛm eke itŋnin ɛrm ɛm! 9 Ɛtŋ ɛmɛny kì tutar ↄny ɛm ki dadr kʼɛsrɛ: “Ɛy lagŋ el Abraham.” †Jwifɛl e tutr ɛm a, ekʼAbraham el ɛl lagŋ a, ke Nyam eb ɛlu ɛl es ŋ̂. Ɛ̀kn Jan 8.33,37,39. Kↄ mʼam dad ↄny eke Nyam ↄtu eke ki kok mebn amua él Abraham ecʼalaw! 10 Sica ↄs anŋ eke bʼow bubr ekŋ es min ɛm. Likŋ fɛŋ ekʼↄ́sum ey amamn a, wɛl bʼow ubrʼr es oc ↄwlʼl alm. 11 Ɛm ecʼa, mʼam mʼok ↄny mij nuŋ mij ɛm ɛsɛ ɛrm ɛm itŋn eci mɛny ɛwr af, gbɛkↄ ɛgŋ ekʼanŋʼm jam am ow a bʼow ok ↄny mij nuŋ Abŋ Lala lele al ɛm ab.†Ɛ̀kn Ob Kok 2.1-4. Nʼↄny abusu nↄnↄ lʼakm im. Mʼitm bↄbↄ yɛji eke mi kʼↄny in e cↄkrukpↄ meb a mʼotʼr es.†Ɛ̀kn Jan 1.27 ecʼakr otar a. 12 Nʼↄnym waw ab ɛtŋ li bʼow nʼↄŋ egb a lɛf, lʼéb ey a, ke lʼígŋ suw a lʼok es. Li bʼow lʼeb egb a lʼok egbel ɛm, ke lʼófŋ suw a al ekʼiram es ab ɛm.»
Jesu e mij ok nuŋ
Mark 1.9-11; Luk 3.21-22
13 Sica Jesu anŋ Galile ow Jurdɛn eke Jan kʼokʼr mij nuŋ; 14 kↄ Jan ɛgŋm, ɛtŋ dadʼr ninɛ: «Ɛm anake kʼokʼm mij nuŋ a, ɛtŋ ow el ŋ eke am ow ɛm ogŋ!» 15 Gbɛkↄ Jesu dadʼr ninɛ: «Caca ɛm a, ɛ̀gŋ ke ow él ɛbɛn, aŋke ɛbɛn eke si bʼow si kok ów fɛŋ eke Nyam am ibrm ɛy ab ana.» Ow sosiɛm Jan ɛgŋ eb okʼr mij nuŋ. 16 Eke Jesu ok mij nuŋ ke am ɛy ↄkm erŋ a, kpɛkŋ afr agbr ɛm. Lʼɛkn Nyam ecʼAbŋ ekʼam usʼr es nuŋ af ɛsɛ kel af. 17 Ɛtŋ lebl nyam anŋ afr am ikŋ dad ɛsɛ: «Ɛgŋ na el ɛm ecʼIy eke mʼerur tasi; mʼoc ɛm eci sos ɛm iŋn fɛŋ mʼɛluʼl ɛm.» †Bɛ̀bmn Selu 2.7 lele Esayi 42.1 ab.

- MATIE
- <
- 3
- >

†3:1 Jude eci loj:wus ekʼagŋ nↄnↄ irm af.

†3:3 Esayi 40.3.

†3:4 Ɛ̀kn 2 Ɛ́b Ebu 1.8.

†3:9 Jwifɛl e tutr ɛm a, ekʼAbraham el ɛl lagŋ a, ke Nyam eb ɛlu ɛl es ŋ̂. Ɛ̀kn Jan 8.33,37,39.

†3:11 Ɛ̀kn Ob Kok 2.1-4.

†3:11 Ɛ̀kn Jan 1.27 ecʼakr otar a.

†3:17 Bɛ̀bmn Selu 2.7 lele Esayi 42.1 ab.

© 1998 WBT