- ES ƐKN
- <
- 11
- >

11
Adaŋku yony a
1 Ow e jam a, wɛl ↄŋʼm likŋ sreŋ nyam eke wɛl bʼoc bɛbmn ob, ɛtŋ wɛl dadʼm ninɛ: «Ìm bɛbmn Nyamel gbɛl a lele egb waw usu ab ab, ke áwl agŋ a eke bʼigŋ Nyam nuŋ ɛm yogŋ a yɛji. 2 Gbɛkↄ ɛ̀w Nyamel gbɛl a e gbugŋ ab es, kì bɛbmn, aŋke wɛl oc ↄŋ Nyam any uwm ɛsɛl eke bʼow uyu ob fɛŋ af ŋuŋn ɛb lala ab ɛm toŋ awl ekŋ yony miy yony. †awl ekŋ yony miy yony:ow cɛ ow el sɛgŋ fandi sɛgŋ ekŋ lɛw nyahan a (Es Ɛkn 11.3), ekʼel akpo nyahan lele likpr ab (Es Ɛkn 12.14). Es Ɛkn e lɛl na ɛm, sɛgŋ na eke wɛl bi lulm ɛy a, ow bi yɛgm ɛy sɛgŋ abi a eke low ŋuŋ bʼow akm low mamn es, gbuŋ ke wus e nuŋ ɛdŋ e lɛgŋ a ów a. Es Ɛkn 12.6; Daniɛl 7.25; 12.7. 3 Ɛtŋ mi bʼow mʼɛrm ɛm ecʼadaŋku yony a sus niŋn mob ow. -Li bʼow -lʼↄb Nyam ecʼamani a toŋ sɛgŋ fandi sɛgŋ ekŋ lɛw nyahan.»
4 Adaŋku yony a el oliv ekŋ yony a lele mun al yony a ekʼanŋ wus ecʼEs Ɛw a ecʼany af a. †Ɛ̀kn Zakari 4.1-14. 5 Ekʼɛgŋ nyam am erur eke ki kok ɛl low ŋuŋ, al bʼanŋ ɛl e nɛnym a am ok ↄkm tɛtul ɛl ecʼefnu a trɛ trɛ trɛ. Ɛɛ, ɛbɛn ekʼɛgŋ fɛŋ eke bʼow ↄl ɛl e low ŋuŋ kok es a bʼow uw ana. 6 Adaŋku amua ↄny abusu eke kʼɛdŋn nyam eke kʼan ↄpar wus es a, sɛgŋ a nimum eke -nʼam ↄb agŋ Nyam ecʼamani a. -Nʼↄny abusu eke -li kʼitŋn mij el mebl, ɛtŋ -nʼↄny abusu yɛjʼeke -li kʼↄŋ abu ɛyr ɛrŋ ɛrŋ fɛŋ ów wus af, sakp abi a eke -li bʼerur a. †Bɛ̀bmn 1 Ɛ́b Ebu 17.1; Ɔkm Ok 7.17-19; 1 Samiɛl 4.8.
7 Gbɛkↄ ba -li bʼuwar ɛl ecʼamani ↄb a, ndey a eke bʼanŋ nↄmu croŋ gbɛl ab ɛm ɛy ↄkm a, bʼow ogŋ ɛl ar, akm ɛl es ke ibi ɛl. 8 Ɛl e sos megl ugŋn a bʼow anŋ ɛb gbɛl a ecʼɛjɛm araŋn a, yogŋ a eke wɛl ɛw ɛl Ɛs Kↄtↄkↄ olikŋ af a. Nyandrɛ ɛm e nin eke wɛl bʼɛsŋ ɛb a el Sodↄm oglog Ejipt. †Sodↄm:ɛb eke wɛl uw any ɛsɛ nfaci ij ecʼɛb af (Nuŋ Ɔb 19.4-11). Ejipt wus af ecʼagŋ a, wɛl uw ɛl any ɛsɛ Israɛl eyŋ eci efnu af; yogŋ anake -nʼanŋn madu ↄkr ɛm a. 9 Agŋ agŋ a fɛŋ, eb eb a fɛŋ, ɛbr ɛbr a fɛŋ lele ɛb ɛb a fɛŋ ab ecʼagŋ a bʼow lɛr ɛl e sos megl ugŋn a toŋ sɛgŋ nyahan lele likpr ab, ɛtŋ kʼow erurm eke wɛl kʼim ot ɛl es. 10 Wus ecʼagŋ a sos ɛm bʼow iŋn, ɛl e luw a eci; -li bʼow -li kok sos ɛm iŋn ɛtŋ -li bʼow -lʼaparir ob, aŋke Nyam e kokoba ↄb ɛsɛl yony na ↄŋ ɛl -lʼɛkn gbre nↄnↄ.
11 Gbɛkↄ eke sɛgŋ nyahan lele likpr ab ab ɛc a, Nyam fuf kokoba ↄb ɛsɛl yony a in ecʼowr anŋ e sel a, ɛtŋ ow igbm ɛl. Ow ↄŋ agŋ a fɛŋ eke am lɛr ɛl a erŋn ligbɛl ↄny. 12 Kokoba ↄb ɛsɛl yony a iri lebl tuↄtuↄ nyam ekʼanŋ afr am ikŋ dad ɛl ɛsɛ: «Ùyur owr aŋa!» Ɛtŋ ɛl ecʼefnu a fɛŋ ekʼam lɛr ɛl a ecʼany af, -lʼuyu afr e jru ɛm. 13 Wanci ab af cɛ, wus umu lɛc ɛm. Ɛb a ecʼogog lɛw ɛm e nyam bubm ok ɛtŋ agŋ fandi lↄbŋ ɛŋn luw wus a ekʼumu ab ɛm. Agŋ bɛb a ekʼanŋ owr a erŋn afŋn es toŋ ɛtŋ -nʼam ↄŋ Nyam ekʼanŋ afr a anygbɛl.
14 Sica yony ɛm ecʼabu ɛyr a ɛc ŋ̂. Gbɛkↄ, ɛ̀wr ɛrm! Ow kʼow ibnm ɛtŋ nyahan ɛm ecʼa yɛji bʼow ow.
Lↄbŋ ɛm e krↄkr a
15 Lↄbŋ ɛm ecʼafr ɛrm ɛs a afl in e krↄkr a. Ebl nↄnↄ anŋ afr am ikŋ lɛc ɛm dad ɛsɛ: «Sica wus eci es ɛw a e low anŋ ɛy Ɛs Kↄtↄkↄ lel in e Mesi ab ab ecʼabu ɛm, ɛtŋ es ɛw na bʼow anŋ sɛgŋ fɛŋ!» 16 Agŋ ekpekp likŋ lele yar ab a ekʼɛgŋ ɛgŋ anŋ in e lɛkpn af Nyam ecʼany af a, ok ↄwrↄkp wus ɛtŋ am igŋʼn nuŋ dad ɛsɛ:
17 «Ɛs Kↄtↄkↄ Nyam Abusu Ɛs,
ŋ eke anŋ yɛfɛnyna ke anŋ godʼɛtŋ a,
sʼam ɛluʼŋ bia eke oc ŋ ecʼabusu ligbɛl ab ɛm sigm ŋ ecʼes ɛw ab es a.
18 Ɛb ɛb ecʼagŋ a fɛŋ ebl ɛrm,
kↄ sica ŋ ecʼɛrm bebl a anake am ɛy ↄkm a.
Wanci a eke ki jɛj agŋ ekʼuw a e low ok ab ana.
Ŋ eci juma kok ɛsɛl ekʼel kokoba ↄb ɛsɛl eci wanci a eke kʼɛŋn ɛl ecʼob ap a anake ow a.
Agŋ a fɛŋ, ey lele ɛgbɛl ab ekʼel ŋ eci ke bʼɛlumʼŋ ↄmn ɛm a, yɛji bʼow ɛŋn ɛl eci.
Wanci a eke bʼow ŋuŋn agŋ a eke bi ŋuŋn wus ab ana.»
19 Sica Nyamel gbɛl a ekʼanŋ afr a fig, ɛtŋ sinm araka a ɛy ↄkm. Afr am ŋɛŋn, nyamgbrany am babarm, wus am umu ɛtŋ nyamok am an ok wus.

- ES ƐKN
- <
- 11
- >

†11:2 awl ekŋ yony miy yony:ow cɛ ow el sɛgŋ fandi sɛgŋ ekŋ lɛw nyahan a (Es Ɛkn 11.3), ekʼel akpo nyahan lele likpr ab (Es Ɛkn 12.14). Es Ɛkn e lɛl na ɛm, sɛgŋ na eke wɛl bi lulm ɛy a, ow bi yɛgm ɛy sɛgŋ abi a eke low ŋuŋ bʼow akm low mamn es, gbuŋ ke wus e nuŋ ɛdŋ e lɛgŋ a ów a. Es Ɛkn 12.6; Daniɛl 7.25; 12.7.

†11:4 Ɛ̀kn Zakari 4.1-14.

†11:6 Bɛ̀bmn 1 Ɛ́b Ebu 17.1; Ɔkm Ok 7.17-19; 1 Samiɛl 4.8.

†11:8 Sodↄm:ɛb eke wɛl uw any ɛsɛ nfaci ij ecʼɛb af (Nuŋ Ɔb 19.4-11). Ejipt wus af ecʼagŋ a, wɛl uw ɛl any ɛsɛ Israɛl eyŋ eci efnu af; yogŋ anake -nʼanŋn madu ↄkr ɛm a.

© 1998 WBT